정조 12년
戊申正月初五日辰時上御熙政堂常參兼行次對入侍時領議政金致仁判府事徐命善領敦寧洪樂性判府事李福源金熤左議政李在協兼工曹判書具允鈺錦城尉朴明源行漢城判尹鄭昌聖右參贊金魯鎭戶曹判書徐有隣吏曹判書吳載純禮曹判書李𡊠行副司直徐有寧李柱國刑曹判書鄭好仁兵曹判書鄭昌順江華留守宋載經兼都承旨沈豐之西淸君煋開城留守閔鍾顯刑曹參判洪秀輔同知李敬倫漢城左尹蔡弘履行副司直金持默校理宋祥濂沈興永副校理洪義浩修撰李敬五李洪載副修撰李鼎德檢校直提學李秉模檢校直閣金憙徐鼎修鄭東浚直閣鄭大容待敎尹行任左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書李貞運記事官李相璜金祖淳兵曹正郞徐有鍊工曹正郞金重爕戶曹佐郞禹拓夏禮曹佐郞朴興福刑曹佐郞徐貞輔監察金載恒司錄高應觀大司諫宋鍈正言閔師宣以次進伏訖致仁曰歲已新矣三陽泰開百祿鼎臻實不勝區區慶忭之忱矣昨早動駕今又殿座此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰當此新年群情顒望尤切於是月矣樂性曰今月好矣月數亦好春氣漸和顒祝倍切而尙不得親承下敎下情不勝抑鬱矣此時中宮殿氣候諸節若何上曰一樣平順矣致仁曰昨日太廟官員擧行之節太不成說此實由於臣忝在提擧之任未能申飭之致業欲請解重任而未果矣上曰過矣在協曰臣亦以獻官不能檢察實爲惶悚矣上曰卿等何以知之此由於承宣不善周旋之致且其時事勢似然動駕在卽故渠輩則或恐遲延致此做錯矣致仁曰臣以無似猥叨三事每當歲新輒承食物加給之命一則感惶一則愧悚福源曰臣之新年所蒙實是格外殊典不勝惶感矣上曰卿欲進箋云矣何日爲之耶福源曰入侍退去後當進箋矣上曰徐判府聞有愼節今日之入來未曾料矣今果何如命善曰以寒感彌苦而今當歲初常參不敢不入來矣上曰奉朝賀可謂有福矣在卿心豈不解然而年位則無憾矣致仁曰松營給代之物有從長更稟之命而終未得好道理矣以臣愚見則關西小米之劃給別無難便之端矣且京衙門則兵曹二軍色爲稍裕而其所需用太半歸於無實則關西米之劃給亦似無義矣上曰二軍色所儲則太半爲軍價所用且排設房所屬皆自軍稧推給故本曹下屬無聊賴之資不得已劃給關西小米以爲沾漑之道此亦是掣礙之端矣致仁曰此雖出於通下情之聖意而下屬之事豈可自朝家一一軫念乎上曰二軍色財物雖堂郞亦不得犯用已成節目云矣致仁曰以賑廳穀作錢條取耗變通則似好矣上曰卿言則好矣而賑堂得無持難之端耶致仁曰同是賑穀則姑爲留置急則取用亦似無所妨矣上曰然則以向日原擧條頒布可也上曰旣出言端慶尙道咸陽安義平安道楚山渭原等邑還穀不成貌樣不可無從長變通之道矣致仁曰繡啓亦言此弊而尙未釐正矣上曰兵判新遞嶺藩其弊似當詳知所謂還殼盡是空穀而一馬所駄至於數十石云然否昌順曰非但咸陽安義爲然巨濟亦然蓋民戶不過數千而穀數爲數十萬石其弊推此可知矣上曰此穀不可無釐正之道徒置名色成何模樣耶致仁曰荒租名色除之然後庶可革此弊矣上曰自廟堂關問於兩道道臣以爲釐正之地可也昌順曰矯救之道惟在貿遷而山沿之間貴賤不同則貿遷之際自不免穀數之減縮朝家有司之臣亦不無以是拘礙之患故難相通變者亦由是也致仁曰柳匡天上疏中以管方變通事爲第一策其言亦不爲無據矣我朝取人之道專以科目而今則蔭路太廣文路甚窄實非當初科目取人之本意也上曰以吏治言之則蔭官頗勝於文官矣致仁曰此則誠然而近來政目見之則專是蔭窠文官絶少此亦不成說矣上曰武弁守令之法自何時爲始致仁曰以故事見之則安老當路時始爲之矣上曰此事合有變通之方而但蔭窠之減數亦似難便矣致仁曰雖難猝爲大變通而略以蔭官守令十餘窠先爲變通則似無所妨矣上曰蔭官初入仕比前漸多則減數之難亦由於是矣致仁曰然則自初入仕窠先爲減數似好矣上曰文官守令之絶少者蓋以侍從之臣已通淸顯西北之人多致僨事故文窠之甚窄良由是也三年大比其數夥然一竝積置皆不需用朝家用人之方旣以此路進之而還爲枳斥者大非設科取士之本意自今以後少加通變雖不可盡數交差而略爲闊狹以示與蔭武稍異之意則似好矣致仁曰聖敎誠主當矣欲矯此弊則惟在於初仕之減數矣上曰蔭官初仕實合於減數矣古之士子雖洗馬初仕猶皆恥之今則卿相子弟皆以蔭路爲自便之妙逕此雖由於世故之多端而亦可見世道之寒心也蔭官之稍有勢力者雖肥己虐民而亦不居下考予之所切痛者蔭官也至於文官則朝家旣令簪花而賜紅牌名之以出身則當初設法之意果何如而一竝置而不用雖若庭別試而得察訪別檢者絶無而僅有登科十年不過爲學諭學錄而止還不如武弁守部薦之爲愈矣此豈成說乎在協曰守部薦則或以吏批末司而得經守令者或有爲邊將者比之於此則誠大勝矣致仁曰諸大臣適登筵事係官制預爲商確可以從長變通矣上曰諸大臣之意果何如命善曰臺言雖有所見而此不可造次間決定之事也樂性曰臣則未及見臺疏故無商量者不敢臆對矣福源曰古則蔭官甚少故雖京各司文臣多有爲之者矣熤曰臺疏臣亦未見故不得講究而至於交差一款則似是行不得之事矣在協曰如干變通似或爲一道矣致仁曰此非但蔭路太廣致此積滯式年文科多至三十三人而太半是無用之材故自致棄置之歎雖以中古言之有栍畫之法故人才取用不至如近日之寂寥今若復行古法則庶爲得人才通仕路之階梯矣上曰雖是栍畫誦七書然後可以爲之矣致仁曰栍畫之法當以文義爲主不過連脈以誦則亦可入格矣上曰雖以庶類言之登科者未知幾人而皆不免枯黃之嘆物無終棄之理天之生人豈有彼此之別乎曾因亂逆之出於庶類仍爲枳塞而此則大有不然者士夫數百年軒奕之家亦多此患豈可以此而盡棄士夫乎今則便成防限雖不可蕩然而亦不可無通變之道矣我國規模終未免隘塞誠可歎也致仁曰此法創自國初而規模則果甚狹窄矣今政則比之於前亦可謂稍廣矣熤曰臣頃見大政臺通竊欲箚陳愚見而煩瀆是懼擬待早晩登筵矣今因言端惶恐敢達我朝國勢漸就削弱世敎日益陵夷而猶能維持至今者實以倫彝明而名義重也今番大政韓德厚遽通侍從之望曾於年前故洪奉朝賀積費周旋使韓宗纉得通臺望而名義終有所忌憚公議終有所可畏旋又筵白改正以洪奉朝賀之氣勢亦能忌憚名義有如此者則前吏曹判書李文源以何識見以何氣力遽通德厚於淸朝法從之望若是其無難乎其無忌憚甚矣分付該曹韓德厚改正臺望李文源施以罷職之典俾知名義之重救得已頹之世敎恐不可已也上曰諸大臣之意何如致仁曰韓宗纘臺通後故洪奉朝賀筵請改正其後又以諸議之稱惜問議於臣故答以五世斬之說則更爲筵稟復其前通此臣之所當參見也命善曰大臣名義之說因是正論而世代寢遠之後則似不無潤狹矣樂性曰金判府重名義之言卽是堂堂正論之不可無者而領相五世斬之說亦似不無所據矣福原曰名義之重誠如大臣所奏而年代有遠近之異亦不可一向無限節矣在協曰其後孫有爲府尹之職者云到今臺通何必盡拘乎上曰金判府所奏雖出重名義之意諸大臣言政合予意改正與罷職之請有難從施矣出擧條上曰其時事尙今思之憤痛之心豈後於卿然在卿則得無挾私之嫌否卿言似或太過矣熤曰若以臣言出於私嫌則臣誠冤矣韓氏之登科甲者前後亦多若有才諝則雖不可一向枳塞而至於淸朝法從之班則決不可輕易疏通矣致仁曰判府之言實是正論朝廷豈可無此等議論而五世而斬亦有界限故臣之爲吏判時以韓宗纘擬奉常判官矣熤曰奉判則雖可爲之而至於法從之官則與他自別故臣忝在大臣之後名義所關不得已仰奏矣上曰兵判曾以韓宗纘事有疏引之擧乎昌順曰臣待罪亞銓也以疏滯之政擧擬宗纘矣金判府有所云云於臣兄故果爲疏引矣熤曰臣以時任待罪也見宗纘擬職次對時逢見兵判之兄以名義之不可如此爲言矣兵判之兄過爲傳說至有疏引之擧矣上曰公憤之外亦有私痛名義扶植之外判府之言豈不是也而先朝於韓宗纘事旣有處分則朝家用人之道亦不可無限界矣扶名義之論固是而諸大臣之言亦好矣熤曰小臣之意則只欲使此箇義理不至於泯然矣文源先爲退出上曰前吏判已出去乎致仁曰似緣不安而出去矣上曰前吏判政事全不知格例任意爲之矣熤曰一政臺通殆近二十前所未有臣始見之不勝驚惑矣若此則將不成朝廷模樣矣上曰前吏判之意則蓋以臺通之未盡疏滯視之以上干天和其意見如此矣熤曰意見若如此則只拔其尤亦足矣何至如是之多乎上曰前吏判之規模本來如是自當別論矣雖以宗簿提調望言之亦大段做錯矣致仁曰此守禦使金鍾秀三營束伍左右部牙兵等合操取稟狀啓及摠戎使徐有寧坡州長湍束伍軍兵操鍊取稟狀啓及開城留守閔鍾顯本營軍兵習操取稟狀啓也昨年畿農未免失稔窮春動軍民弊宜念依他道例竝令停操之意分付何如上曰依爲之出擧條致仁曰此慶尙左兵使李潤禧狀啓而今春習操營將巡點請令廟堂稟旨分付矣近來春秋兩操之許久不行者蓋出於軫念民弊之聖意而戎政一向抛棄軍伍不辨金鼓緩急何恃思之澟然昨年嶺農幸告大登此時不操則不知施至幾年該營春操則使之依例擧行何如上曰將臣亦陳所見可也柱國曰近來春秋操連因歉歲廢而不行者實出於軫念民弊而操鍊許久不行則逃老故之充定器械之修繕一切抛棄軍政之疎虞誠甚可憫以赴操軍程途言之遠不過百里之間其所糜費不甚大段此後則雖歉歲一年一次必爲擧行恐合事宜矣上曰巡點則依爲之大臣將臣之言實爲得宜方農擾民終涉重難更觀今秋依例設行春操則停止可也出擧條致仁曰昨春庭試科榜其時兩博士引義不當繼來者又無故不擧行今至經年事殊可駭嚴飭分付俾於一兩日內會圈何如上曰依爲之出擧條致仁曰西銓之政頗有不均之謗而人苟盡得此何足言今番邊將窠頗優而內三廳區處者只薄地二處而已此已非當初設置之本意而其外久勤分排亦失照檢至於江華久勤僅爲五年者亦爲之此京軍門之所未有而其能準於四十五朔之限亦未可知事雖微細不可無飭兵曹判書鄭昌順從重推考何如上曰依爲之出擧條上曰兵判進前昌順進伏上曰此非兵判之過也蓋計朔之法蕩然故也近來政格全不成樣雖以水原楊州坡州久勤言之是本間都目收用之法而所謂間都目云者卽六月用之則臘月不用之謂也今則不然每都目必遷其混瀜甚矣致仁曰此則由於付諸該吏而不爲檢察之致也上曰竹山久勤事卿已爲申飭乎致仁曰已爲回啓矣上曰兵判須作一冊子詳書其間一都目間二都目窠區別書之使後來新爲兵判者得以瞭然可也致仁曰諸道文武交差邑作爲定式至載法典非有特敎未敢違越而都政湖西邑文官當次者無端以武臣差除做錯大矣不可仍置當該銓官推考瑞山郡守尹壽民改差而積仕作散亦甚可矜待相當窠出卽爲差遣之意分付銓曹何如上曰依爲之出擧條致仁曰監司以下凡係廟薦窠備堂議薦古也而近來則以不薦爲高致頃日沁留之出二十餘人備堂中議薦者只三人臣固無似不能見重而然而前後飭敎亦非一再則事體寧容若是無故行公備堂一竝從重推考以示警勵何如上曰將臣及衆所共知情病公故外不薦備堂竝罷職可也出擧條致仁曰行司直李命植行副司直李在簡金文淳吏曹參判朴祐源竝還差備堂李在簡則使之仍察有司惠堂亦爲還差三道句管及堤堰堂上亦方有闕行副司直李性源京畿句管禮曹判書李𡊠海西句管行副司直李秉模關東句管漢城判尹鄭昌聖兼都承旨沈豐之堤堰堂上差下竝使之察任何如上曰依爲之出擧條致仁曰卽今備堂員數雖多苟有與聞廟謨之人則不當拘此吏曹判書吳載純戶曹參判李在學行副司直洪秉纘備堂差下使之察任何如上曰依爲之出擧條致仁曰日昨老人加資疊授事草記有勿施之命臣固知聖意攸在而該道該曹則實爲不察道臣銓堂竝推考何如上曰依爲之致仁曰老人加資雖若無甚關係而臣方猥入耆社舊例正卿中無年七十人則以亞卿權差不許其陞品祖宗朝愼惜名器有如是矣臣誠惶恐而年來自上所以愼惜爵賞漸不如初間或不免於濫過濫過不已則其流害易至於名器淆亂於此深留聖意是臣區區之望也上曰卿言切實謹當隨事反隅目下宋濟愚事亦係一端原傳敎勿施可也上曰江留已出去乎卽爲入侍御將亦還爲入侍賤臣承命出與載經柱國偕入進伏上曰今年卽王大妃殿母臨三十年也仁元王后母臨三十年似有稱慶之擧可考謄錄卿等考出以啓好矣且此年卽洪武建國之舊甲而正月乙亥卽登極之日也先朝曾於甲申三月設忠良科今年亦非偶然合於其日有展拜之禮矣且十年一講武卽是古制而今年又屬大閱之年次矣戊申忠勳子孫收錄之典予意欲待三月而爲之矣致仁曰戊申殉節人事頃日旣承下敎而其時義兵將之最有功者莫如故府使朴敏雄蓋嶺賊先陷淸州兵聲大張都下震動而敏雄以一介書生首倡義旅收復本州使賊勢挫沮王師踴躍卒成安竹之勳者雖謂之敏雄與有功亦可也當此歲甲重回聖心起感之時朴敏雄合施褒贈之典敏雄事蹟則朝廷登時聞知屢加奬用且載於勘亂錄中而臣於年前又有一新聞逆賊聖佐鼎佐以陜川大族應希良起兵入據陜川郡本郡前倅金鼎運故名賢文貞公慶餘之孫也時謫本郡以諺札密招舊校之投賊者咸萬重諭以大義授以方略使萬重爲內應自外夾攻遂成斬賊首復本郡之功而鼎運終身不言此事及鼎運死後湖中人士始得見鼎運抵萬重手書諺札七百餘人呈文于道臣道臣狀聞下該曹尙未回啓云其奇功高風誠可敬嘆金鼎運特命高品贈職以爲樹風聲激來後之道宜矣上曰伊時死於王事之人方思記錄之道擬待三月召見卿等決處此事先爲依施待開政卽爲下批其子孫如有之令該曹收用可也出擧條熤曰此言臣亦聞之諺札辭意極其慷慨其人來見則諭以大義卽爲感服敎以方略辦得奇功此人旣無城守之任且其言一泄則禍將不測而投札賊藪辦人之所難辦其功誠大矣上曰此人是武弁乎致仁曰卽蔭官而爲陜川前倅者也上曰是誰之族乎致仁曰故監司金聖運之兄也上曰有子孫乎載經曰有曾孫在絅而年方三十居在懷德矣上曰是卿之鄕里必詳知矣其爲人果何如載經曰爲人甚佳矣上曰朴敏雄亦有子孫乎在協曰其孫朴興世曾經大靜縣監而居在淸州矣在協曰今年卽戊申也先大王以神武不殺之威戡定逆亂再奠宗社以成五十年平蕩之治億萬世鞏固之業我殿下承艱大之投受精一之傳凡於政令施措之際每軫繼志述事之道而重逢舊甲追感往事兢兢業業之念必有倍於今日矣伊時賊變蓋由於治逆之未破窩窟終致滔天之禍至今追思尙覺凜然丙丁以來世道不幸亂逆接踵殆無虛歲而前後鋤治一味伈泄至若夏明之獄尤不成鞫體義理不明而賊徒無忌民志靡定而訛言日興伏莽之患察影可知顧今域內寧謐寧有朝夕之憂而世道人心無一可恃適當此歲微忱倍激敢以安不忘危四字用備丹扆之箴伏願聖上淵然深思惕然警動察幾微則如日月之照臨當奮發則如風雷之迅作勿爲姑息狃安之計以爲迓續景命匹美前休之道是臣區區之望也上曰當留意矣出擧條在協曰向伏承戊申忠勳子孫抄錄進奏之命故有所探錄敢此仰達矣上曰姑爲留待三月以奏可也上曰近日朝廷之事殆不成說見枳之人不知爲枳枳之之人亦不出言故有疏通之說此則在銓官之得人與否矣至若各軍門從事官則皆以單望啓下而獨捕廳備三望今則一依捕廳例皆備三望則便同政事將臣輩固當審愼擬入而近日擧擬之人率多見枳與罷削之類銓曹未檢擬之人擧以擬之則不害爲自己生色之端而武弁黜陟之權當屬之兵曹則將臣之以此市權初不成說且將臣之買恩沽譽本非好事習不可長意亦不美委以小事而放過則其流之弊終陷大過此而不爲明言則實非愛欲生之意近日御將事固萬萬可駭徐有大之效嚬尤不滿一笑卿等旣是都相申飭此等之習好矣致仁曰銓曹之所不擬者廟堂亦不得擧論況武將乎御將所擬之人雖未詳知而事甚駭然不可無警御營大將李柱國罷職何如上曰此是出於愛欲保之意罷職則過矣但用人之權武將不敢干預朝廷所枳之人將臣安敢檢擬乎將兵之任用人之權各有其職此則另加申明俾無犯科可矣致仁曰臣等全不致察至勤聖敎不勝惶悚矣命善曰近來從事官排望時或有先爲入啓追後來報之弊矣致仁曰都政兩守令事僚相陳達處分已下臣無容更言而近來銓曹漸無古規雖以臺選言之其都目出六卽席通擬未免太驟設或有謬例不必效尤至以單典籍直擬於五品持平殆曾未見彼兩人皆非止於兩司之人則經郞署通薇垣卽朝暮事耳有何忙急越格若是新榜未分館前西飛外不得除職銓法也而大政散政連爲擧擬無少拘難一事二事破壞如此寧不旣惜當該前後銓官竝從重推考何如上曰依爲之出擧條致仁曰古則蔭官陞品亦觀久次臣嘗聞故相臣李世白以蔭官出六後十九朔陞五品謂之太驟囚禁政吏銓品之嚴此可以見近來事勢所拘無以行古規而猶以經一考爲陞品之限今番則至以未經一考者陞遷之意至煩啓稟此亦未曾見之事也上曰出擧條申飭後勿如是可也出擧條有隣曰諸道川浦名色自朝家曲軫民隱特許永頉爲方伯守令者所當仰體德意且念國計査得新起還起必思所以充補之道而挽近以來永災則如例懸煩新起則絶無僅有雖或以若干數報來今年還起明年還陳出稅一款名實不副事之寒心莫此爲甚昨年諸道永頉處以覆沙施行之意曾有文移往復而回牒之來皆以屢經水災實狀則然齗齗不已道臣之言旣如此則有難一例防塞而目今解凍不遠春耕將始特遵重農之敎另行勸墾之政則新還起不患不足以此意嚴飭守宰躬審田野從實査得如數充補得失相當然後昨年川浦等災處始許永頉之意出擧條分付於各道道臣何如上曰依爲之出擧條上曰常參之規國朝故事逐日爲之今則罕行故便若大朝會矣致仁曰自月六次對之後常參則罕設矣上曰新差備堂竝牌招出榻敎上曰違牌臺諫只推與大司憲更爲牌招出榻敎豐之曰常參入侍自有朝儀而大司諫宋鍈以法從之官不着煖帽事體所在誠甚未安推考何如上曰遞差可也出擧條上曰予嘗久著煖帽則有頭疼之意而嘗侍先朝仰承下敎若曰煖帽自是古制而予未嘗御故朝臣亦不得着之年久之後則將不知煖帽製樣爲敎玉音猶在耳故雖當日氣稍和之時不敢不着矣上曰下直守令以次入侍進奏職姓名可也金海府使權進奏上曰金海昨年年事何如云耶曰多有水浸處故嶺外豐登而金海獨未免歉歲云矣上曰本邑弊多難治而奏對甚糢糊難以責成改差可也淮陽府使洪秉聖平山府使李邦鵬鐵原府使鄭忠達慶興府使徐㬦慶源府使李顯福靑松府使姜游咸陽府使金魯岳三和府使申大偀巨濟府使許柒谷府使趙駿逵靈光郡守金方行寶城郡守趙爕珍島郡守尹𡊠高原郡守兪國柱雲山郡守承膺祚郭山郡守吳文常寧遠郡守南衡重渭原郡守權邁平昌郡守李曾祐義興縣監尹應烈德山縣監鄭厚祚進奏退伏求禮縣監李鎭國進奏上曰求禮素是弊邑而此人奏對不明似難堪當矣康翎縣監李尙岳進奏上曰此人頗了了矣眞寶縣監金獻祚南海縣監李默運熊川縣監李祉英果川縣監李度文靑山縣監李彦藎陽城縣監李榏扶餘縣監金晩淳懷仁縣監柳鎭九等進奏退伏上命鶴聞讀宣諭別諭訖命退出上曰差使員守今以次入侍進奏職姓名可也載寧郡守洪善養進奏上曰昨年年事何如善養曰免歉矣加平郡守曺允亨進奏上曰年事豐歉何居允亨曰昨年則稍登矣金城縣令李敬魯進奏上曰峽農昨年何如敬魯曰免歉矣价川郡守金爔進奏上曰農事何如爔曰豐年矣洪原縣監洪允福和順縣監林性運鎭川縣監李景烈等進奏上問農形允福等曰農事則豐登矣仍命退出師宣進伏曰兩司不備故合啓不得仰奏此時異於他時故前啓則姑停矣上曰有所懷乎師宣曰求禮縣監李鎭國入侍之際擧措慌忙奏對儱侗此等之人不可責之以字牧之任臣謂求禮縣監李鎭國罷職宜矣上曰生疏所致推考可也出擧條仁浩曰兩司備員之前遽以不得傳啓之意仰奏殊涉未安守令諸罪辭語又欠別白不可無警正言閔師宣推考何如上曰勿推可也出擧條師宣曰臣姿性鈍拙言議巽軟淸朝耳目之任萬不近似而且有自來情勢臺端一步自劃有素矣適當侍衛陪班之日新除遽降天牌儼臨臣怵畏義分他不暇顧章皇出肅而初登筵席觸事生疏至被承宣問備之請以此情踪其何可一刻仍冒於臺次乎請命遞斥臣職上曰勿辭亦勿退待出擧條祥濂興永義浩敬五洪載鼎德等曰臣等有區區所懷敢此仰達矣夫治國之要有三曰明彝倫也振紀綱也勵廉恥也而所以行之者一也彝倫不明則世敎頹敗亂賊無以懲畏紀綱不振則名分混淆上下無以維持廉恥不勵則氣節委靡躁競無以鎭靜此豈非大可懼者哉顧今聖明在上治具畢張三者之弊宜無可憂而以言乎彝倫則懲討不嚴大義將晦以言乎紀綱則命令不行百度皆弛以言乎廉恥則操守不飭名檢都喪由是而人心之狃安朝象之恬憘俗習之澆漓日增月加莫加收拾玆豈非目下之所大憂乎臣等竊以爲我殿下政令施措之間凡所以扶植名義董飭臣工者猶未盡一誠字做去致此許多疵政也方當三陽之始便屬一初之會繼自今益懋乾剛不息之工勤法聖王以實之道念玆在玆終始如一則政敎立而俗習變特一轉移事耳伏願深留聖意焉上曰當留意矣出擧條上曰姜世晃疏持入可也賤臣承命出持入上曰此豈自朝廷査實之事乎致仁曰重臣疏誠可駭矣上曰此疏何爲捧入豐之曰同副不爲停當經先捧入矣上曰不議於長僚而經捧者豈成說乎此不過監司擧行之事照律者照律可生者生之而已豈可以章奏煩徹乎此上疏還給姜世晃從重推考捧納承旨推考上曰吳大益未通憲長而俄以前望受默便同除授樣此望筒勿施可也上曰政官牌招開政出榻敎仍命退諸臣以次退出